CELEX: 32017D0887
Language: el
Date: 2017-05-22 00:00:00
Title: Εκτελεστική απόφαση (ΕΕ) 2017/887 της Επιτροπής, της 22ας Μαΐου 2017, σχετικά με μέτρα για την πρόληψη της εισαγωγής στην Ένωση του ιού του αφθώδους πυρετού από την Τυνησία και με την τροποποίηση της εκτελεστικής απόφασης (ΕΕ) 2017/675 [κοινοποιηθείσα υπό τον αριθμό C(2017) 3221] (Κείμενο που παρουσιάζει ενδιαφέρον για τον ΕΟΧ )

24.5.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 135/25
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/887 ΤΗΣ ΕΠΙΤΡΟΠΉΣ
   της 22ας Μαΐου 2017
   σχετικά με μέτρα για την πρόληψη της εισαγωγής στην Ένωση του ιού του αφθώδους πυρετού από την Τυνησία και με την τροποποίηση της εκτελεστικής απόφασης (ΕΕ) 2017/675
   
      
         [κοινοποιηθείσα υπό τον αριθμό C(2017) 3221]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφος 6,
   Έχοντας υπόψη την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφος 5,
   Εκτιμώντας τα ακόλουθα:
   
               (1)
            
            
               Η οδηγία 91/496/ΕΟΚ καθορίζει τις αρχές οργάνωσης των κτηνιατρικών ελέγχων των ζώων που εισάγονται στην Ένωση από τρίτες χώρες. Καθορίζει τα μέτρα που μπορούν να θεσπιστούν από την Επιτροπή εάν μια νόσος που μπορεί να αποτελέσει σοβαρή απειλή για την υγεία των ζώων ή τη δημόσια υγεία εκδηλώνεται ή εξαπλώνεται στο έδαφος τρίτης χώρας.
            
         
               (2)
            
            
               Η οδηγία 97/78/ΕΚ καθορίζει τις αρχές οργάνωσης των κτηνιατρικών ελέγχων των προϊόντων που εισάγονται στην Ένωση από τρίτες χώρες. Καθορίζει τα μέτρα που μπορούν να θεσπιστούν από την Επιτροπή εάν μια νόσος που μπορεί να αποτελέσει σοβαρή απειλή για την υγεία των ζώων ή τη δημόσια υγεία εκδηλώνεται ή εξαπλώνεται στο έδαφος τρίτης χώρας.
            
         
               (3)
            
            
               Ο αφθώδης πυρετός είναι μία από τις πλέον μεταδοτικές ασθένειες των βοοειδών, των αιγοπροβάτων και των χοίρων. Ο ιός που προκαλεί την ασθένεια έχει τη δυνατότητα ταχείας εξάπλωσης, κυρίως μέσω προϊόντων που προέρχονται από νοσούντα ζώα και μολυσμένα άψυχα αντικείμενα, συμπεριλαμβανομένων των μέσων μεταφοράς, όπως τα οχήματα μεταφοράς ζωικού κεφαλαίου. Ο ιός μπορεί επίσης να εμμείνει σε μολυσμένο περιβάλλον εκτός του ζώου-ξενιστή για αρκετές εβδομάδες ανάλογα με τη θερμοκρασία.
            
         
               (4)
            
            
               Η εκτελεστική απόφαση (ΕΕ) 2017/675 της Επιτροπής (3) εκδόθηκε μετά την εκδήλωση εστιών αφθώδους πυρετού στην Αλγερία και θέσπισε μέτρα προστασίας σε ενωσιακό επίπεδο, τα οποία λαμβάνουν υπόψη την επιβίωση του ιού του αφθώδους πυρετού στο περιβάλλον και τις πιθανές οδούς μετάδοσης του εν λόγω ιού.
            
         
               (5)
            
            
               Τα εν λόγω μέτρα προέβλεπαν τον κατάλληλο καθαρισμό και απολύμανση των οχημάτων και των σκαφών μεταφοράς ζωικού κεφαλαίου από την Αλγερία που εισέρχονται στο έδαφος της Ένωσης είτε απευθείας είτε διερχόμενα μέσω του Μαρόκου ή της Τυνησίας, καθώς αυτός είναι ο πλέον κατάλληλος τρόπος για τη μείωση του κινδύνου ταχείας μετάδοσης του ιού σε μεγάλες αποστάσεις.
            
         
               (6)
            
            
               Η Τυνησία κοινοποίησε στις 28 Απριλίου 2017 την επιβεβαίωση εστίας αφθώδους πυρετού οροτύπου Α στο έδαφός της. Τα ίδια μέτρα προστασίας που εφαρμόζονται στην Αλγερία θα πρέπει, συνεπώς, να εφαρμόζονται και στην Τυνησία.
            
         
               (7)
            
            
               Κάθε όχημα μεταφοράς ζωικού κεφαλαίου από την Αλγερία και την Τυνησία θα πρέπει να καλύπτεται από τα μέτρα, ακόμη και αν φθάνει στο έδαφος της Ένωσης διερχόμενο μέσω τρίτης χώρας.
            
         
               (8)
            
            
               Η εκτελεστική απόφαση (ΕΕ) 2017/675 θα πρέπει να τροποποιηθεί αναλόγως.
            
         
               (9)
            
            
               Τα μέτρα που προβλέπονται στην παρούσα απόφαση θα πρέπει να εφαρμοστούν για περίοδο που επιτρέπει την πλήρη αξιολόγηση της εξέλιξης του αφθώδους πυρετού στις πληγείσες περιοχές.
            
         
               (10)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η εκτελεστική απόφαση (ΕΕ) 2017/675 τροποποιείται ως εξής:
   
               1)
            
            
               ο τίτλος αντικαθίσταται από το ακόλουθο κείμενο:
               «σχετικά με μέτρα για την πρόληψη της εισαγωγής στην Ένωση του ιού του αφθώδους πυρετού από την Αλγερία και την Τυνησία»·
            
         
               2)
            
            
               στο άρθρο 2 παράγραφος 1 και στο άρθρο 3 παράγραφος 1, οι λέξεις:
               «από την Αλγερία, είτε απευθείας είτε μετά από διέλευση μέσω Μαρόκου ή Τυνησίας»
               αντικαθίστανται από τις λέξεις:
               «από την Αλγερία και την Τυνησία είτε απευθείας είτε διερχόμενο μέσω άλλης τρίτης χώρας»·
            
         
               3)
            
            
               στο άρθρο 3 παράγραφος 2 και στο άρθρο 4, η χώρα «Αλγερία» αντικαθίσταται από τις χώρες «Αλγερία και Τυνησία»·
            
         
               4)
            
            
               στον τίτλο του παραρτήματος I και στον τίτλο του παραρτήματος II, οι λέξεις:
               «από την Αλγερία, είτε απευθείας είτε ύστερα από διέλευση μέσω του Μαρόκου ή της Τυνησίας»
               αντικαθίστανται από τις λέξεις:
               «από την Αλγερία και την Τυνησία είτε απευθείας είτε διερχόμενα μέσω άλλης τρίτης χώρας».
            
         Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 22 Μαΐου 2017.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 268 της 24.9.1991, σ. 56.
   
      (2)  ΕΕ L 24 της 30.1.1998, σ. 9.
   
      (3)  Εκτελεστική απόφαση (ΕΕ) 2017/675 της Επιτροπής, της 7ης Απριλίου 2017, σχετικά με μέτρα για την πρόληψη της εισαγωγής στην Ένωση του ιού του αφθώδους πυρετού από την Αλγερία (ΕΕ L 97 της 8.4.2017, σ. 31).